हालांकि एक दौर वह भी था जब क्रिकेट में तकनीकि का प्रयोग तो दूर तटस्थ अंपायर भी रखने का प्रचलन नहीं हुआ करता था। उस दौर में स्थानीय अंपायर घरेलू टीम का सपोर्ट करने और मेहमान टीम के खिलाफ फैसले देने के लिए बदनाम हुआ करते थे। गलत अंपायरिंग के कई मामले तो इतने बिगड़ गए कि दो देशों के बीच आर्थिक और राजनैतिक संबंधों में भी खटास आने लगी थी। ऐसा ही एक उदाहरण इंग्लैंड और पाकिस्तान के बीच 1987 में खेली गई टेस्ट सीरिज का है। पहले टेस्ट में खराब अंपायरिंग का खामियाजा भुगत चुकी इंग्लैंड की टीम ने फैसलाबाद में हुए दूसरे टेस्ट में कड़े तेवर दिखाए। इंग्लैंड के कप्तान माइक गेटिंग और पाकिस्तानी अंपायर शकूर राना के बीच तनातनी का वह वाक्या क्रिकेट के सर्वाधिक कुख्यात विवादों में शुमार है। ऑस्ट्रेलियाई अंपायर डारेल हेयर और श्रीलंकाई फिरकी गेंदबाज मुथैया मुरलीधरन के बीच नो बॉल का विवाद भी जबरदस्त सुर्खियों में रहा। शुक्र है कि 90 के दशक में अंपायरिंग के लिए तटस्थ देशों के अंपायरों को रखे जाने का चलन शुरू हुआ और ऐसे मामलों को रोकने में कामयाबी मिली।